钦定古今图书集成/方舆汇编/职方典/第1479卷 > 楚雄府建置沿革考 通志
## 钦定古今图书集成/方舆汇编/职方典/第1479卷 > 楚雄府建置沿革考 通志

本府

战国滇国地。汉属益州郡。晋始置南广郡，属宁州。咸康中，置安州，寻罢入宁州。后为杂蛮所据，爨酋筑城居之，名威楚，又名硪碌。唐贞观末，诸蛮内附，置傍、望、求、丘、览五州，属姚州。天宝末，为蒙氏所据，徙银生节度治之。宋时，段氏以银生属姚州，号为“当著𧸘。” 后改白鹿部，又改威楚部。元宪宗八年，置威楚万户府。至元八年，改为威楚路。后置威楚开南等路宣抚司。明洪武十五年，改置楚雄府。领州二，县五，提举司二。

皇清因之。康熙八年，裁《𥔲嘉县》入“南安州”，领州二县

四提举司二

楚雄县：〈附郭。〉

唐蒙氏为安州威楚县，后爨蛮据之。宋段氏，属姚州。元初，置千户所。至元中，改置威州，仍立富民、净乐二县，寻降为威楚县，省二县入焉。明，楚雄县。

皇清因之。康熙六年，裁楚雄卫屯赋并县。

定远县

汉越巂郡地。唐置西濮州。贞观中，改髳州。后没于蛮。爨长筑新城，曰“耐笼。” 宋属段氏。元初，置牟州千户。至元中，改定远州，仍立南宁县。寻改州为县，省南宁入焉。明，定远县。

皇清因之。康熙五年，裁定远所屯赋并县。

广通县

唐，古路赕地，后没于蛮，南诏立为路赕县。元初，置路赕千户所。至元中，改广通县，隶南安州。明改属府。

皇清因之。

定边县

唐濮落蛮地曰南涧。宋为大理旧治所。元置定边县，隶镇南州。至元中省入州。明复置县，改属府。

皇清因之。

南安州

唐，黑爨蛮地，寨名“摩刍。” 宋高氏据。元初，置摩刍千户，属威楚万户。至元中，改南安州，领广通县。明以县隶府。

皇清因之。康熙八年，裁《𥔲嘉县》入焉。

镇南州

汉为濮落蛮所居，川名欠舍，中有城曰“鸡和。” 唐蒙氏置石鼓县，又于沙却地置俗富郡，即今州治。宋属段氏。元初，置欠舍千户、石鼓百户。至元中，改欠舍千户为镇南州，置石鼓、定边二县，后省二县入州。明置定边县，隶府，州仍旧。

皇清因之。

黑盐井提举司

汉越巂境。唐初为西濮州境。贞观中，更名髳州，讹为牟州，寻没于爨蛮。宋段氏据元初为牟州境，始设官提举。明定远县之宝泉乡，设黑井提举司，辖盐课司二。

皇清因之。

琅井提举司

汉越巂境。晋安州境。唐初为西濮州境。贞观中为髳州境，讹为牟州，后没于爨蛮。宋段氏据元初为牟州境，始名琅井，设官提举。明为定远县之宝泉乡，设琅井盐课司，分属安宁井、黑井二提举。洪武中开，寻闭。成化中复开。天启三年裁盐课司，移安宁州提举于琅井，改为琅井提举司，属楚雄府。

皇清因之